钦定古今图书集成/明伦汇编/人事典/第083卷 > 韩子 > 《解老》
## 钦定古今图书集成/明伦汇编/人事典/第083卷 > 韩子 > 《解老》

人有祸则心畏恐，心畏恐则行端直，行端直则思虑
熟，思虑熟则得事理，行端直则无祸害，无祸害则尽
天年，得事理则必成功，尽天年则全而寿，必成功则
富与贵。全寿富贵之谓福，而福本于有祸。故曰：“祸兮，
福之所倚，以成其功也。”

人有福则富贵至，富贵至则衣食美，衣食美则骄心
生，骄心生则行邪僻而动弃理，行邪僻则身死夭，动
弃理则无成功。夫内有死夭之难，而外无成功之名
者，大祸也。而祸本生于有福。故曰：“福兮祸之所伏。”